stanford-oval/wikipedia huggingface dataset:
יהודה קלאוז

| --- | --- |
מפקד הקדטים בבית הספר לקציני ים עכו סא"ל יהודה קלאוז 1955
מפקד הקדטים בבית הספר לקציני ים עכו סא"ל יהודה קלאוז 1955
 לידה:  22 בפברואר 1922 כ"ד שבט ה'תרפ"ב דורטמונד, גרמניה
 פטירה:  27 באוקטובר 1986 (בגיל 64) כ"ד תשרי תשמ"ז מבשרת ציון
 מקום קבורה:  הר המנוחות, ירושלים
 תאריך עלייה:  1936
 מדינה:  ישראל 
 השתייכות:   ההגנה  הצבא הבריטי הצבא הבריטי  הבריגדה היהודית הבריגדה היהודית  צבא הגנה לישראל
 תקופת הפעילות:  1938–1964 (כ־26 שנים)
 דרגה:  סא"ל
 תפקידים בשירות
 מפקד פלוגה, מג"ד, מפקד קדטים
 פעולות ומבצעים
 מלחמת העולם השנייה   מלחמת העצמאות
 עיטורים
 אות ההגנה  עיטור לוחמי המדינה
 תפקידים אזרחיים
 מנהל חברת הובלה מפקח במשרד החינוך
 הנצחה
 יהודה קלאוז בפסלו של האמן נתן רפופורט בסדרת 'הנוקמים'
 
יהודה קלאוז (22 בפברואר 1922 – 27 באוקטובר 1986) שירת בהגנה ובמשטרת היישובים. התגייס לצבא הבריטי ושירת בבריגדה, נלחם בצפון אפריקה ובאיטליה. התגייס לצה"ל עם קום המדינה. השתחרר כסגן-אלוף. פיקד על הקדטים בבית הספר לקציני ים עכו. עבד כמפקח במשרד החינוך עד פטירתו.
משפחה וילדות

קלאוז נולד בעיר דורטמונד, גרמניה, כבן בכור לפטר קלאוז (1892–1925) ואלזה ממשפחת הימן (1891–1960). ב-1924 נולדה אחותו חנה. האב נפטר בהיות יהודה בן 3 וחצי. האם נישאה בשנית לקורט פרץ (1895–1961) שלא היה יהודי. יחסיו של קלאוז עם אביו החורג היו מצוינים.
עם עלית הנאצים לשלטון, הוריו הבינו את אשר עתיד לקרות ושלחו את ילדיהם ללימודי עברית ולפעילות בתנועת הנוער היהודית בלאו וייס. ב-1936, בגיל 14, נשלח קלאוז ארץ ישראל וב-1939 נשלחה חנה קלאוז לשוודיה במסגרת תנועת הנוער. קלאוז נקלט בפנימייה בכפר הנוער בן שמן. בגיל 16 התגייס קלאוז להגנה ונעשה פעיל במשטרת היישובים.
משפחה וילדות > המשפחה בשואה

ההורים נשארו בגרמניה. קורט פרץ היה חבר המפלגה הסוציאל-דמוקרטית הגרמנית עוד משנת 1925. עם עליית הנאציזם, הוצאה המפלגה הסוציאל-דמוקרטית מחוץ לחוק וקורט פרץ פוטר מתפקידיו במשרד הפנים הגרמני בגלל אשתו אלזה היהודייה. ההורים הצליחו לחמוק מרדיפת הנאצים, בעיקר תודות לשני חברים שהודיעו מתי נערכים חיפושי יהודים. החברים נתפסו על ידי הגסטאפו והוצאו להורג.
ב-14 בדצמבר 1944, נתפסו ההורים על ידי המשטרה הנאצית. האם אלזה נשלחה למחנה ריכוז בברלין. האב קורט פרץ נשלח למחנה ריכוז בדרום גרמניה. עם תום מלחמת העולם השנייה, במאי 1945 האם השתחררה. האב קורט פרץ ברח מהמחנה ששוחרר על ידי הצבא האדום. היות שלא היו לו תעודות, הוא עשה את הדרך ברגל בלילות בלבד במשך חודש ימים. את הגבול בין הרוסים לאמריקאים עבר בזחילה של שש שעות. ההורים התאחדו בברלין. באמצע שנת 1945 כשבועיים אחרי שחזרו לביתם הגיע אליהם קלאוז במדי הבריגדה. סייע להסדיר לקורט פרץ את תעודותיו לאחר בדיקה שלא היה אף פעם בשום ארגון נאצי. קלאוז סייע להכניס את פרץ לעבודה ממשלתית.
במרץ 1949 עלו ההורים לישראל והשתכנו בקיבוץ נאות מרדכי שם התגוררה ביתם חנה שהייתה נשואה וחברת הקיבוץ. ההורים נשארו חברי קיבוץ גם לאחר שחנה עזבה. האב קורט פרץ התגייר וחי כיהודי. בשנת 1951 חזרו ההורים לדורטמונד, שם היו לחברים פעילים בקהילה היהודית.
בשנת 1961 נפטרה אלזה פרץ בהיותה בביקור בארץ והיא קבורה בבית הקברות בעכו. קורט פרץ נפטר זמן קצר לאחר מכן בגרמניה. בצוואתו ביקש קורט פרץ שגופתו תישרף בדומה לגורל ששת המיליונים, ושאפרו יפוזר באירופה. עם מותו, של פרץ מילא קלאוז בלב כבד את צוואתו. גופתו של האב נשרפה, ובעצת רב הקהילה נטמן האפר בבית הקברות היהודי בו הוטמן אפרם של היהודים שנשרפו במחנות ההשמדה. הקבר אינו נושא שום שם ושום ציון.
הנער יורגן קלאוז בדורטמונד גרמניה לפני עלייתו לארץ ישראל 1936.
הנער יהודה קלאוז בכפר הנוער בן שמן 1938.
במדינה בדרך

בשנת 1940 התגייס קלאוז לצבא הבריטי, הוסמך לקצונה, השתתף בקרבות בצפון אפריקה. בסוף 1944 השתתף במלחמה באיטליה כקצין בבריגדה בגדוד השני.
באותה עת התקיימה תנועת הבריחה להצלת ניצולי שואה ברחבי אירופה. ה"הגנה" ארגנה אניות לעליה בלתי לגלית לארץ ישראל. קלאוז יחד עם אחרים לוקח חלק בהשגת כלי רכב צבאיים, להובלת הפליטים היהודים בדרכי אירופה למקומות ריכוז לקראת העלייה לארץ.
במקביל לפעילותו בתנועת הבריחה מצטרף קלאוז להנוקמים - קבוצת לוחמים יהודים יוצאי הצבא הבריטי והבריגדה, שחיפשו פושעים נאצים מסתתרים, כדי למצות איתם את החשבון לנקום את דם העם היהודי השפוך. איתו בקבוצה היו; חיים לסקוב, האלוף מאיר זורע -זרו, ישראל כרמי, משה קרפוביץ, צבי אהרוני, מרסל טוביאס, דב כהן.
עם שחרורו מהצבא הבריטי בשנת 1946 עבד קלאוז בחברת י' מנדלבליט. בשנת 1947 הצטרף כסגנו של חיים לסקוב שהתמנה להיות קצין ביטחון ארצי ומארגן מחדש את מערך האבטחה של חברת החשמל.
במדינה בדרך > גלריה

רב"ט יהודה קלאוז במדי הצבא הבריטי בפלוגת "באפס" 1940.
רב"ט יהודה קלאוז מוביל מחלקה באימונים באזור יריחו 1941.
סמל הגדוד העברי השני בבריגדה היהודית.
מחנה אוהלים של הפלוגה גדוד השני בבריגדה היהודית בטרזמינו איטליה מאי 1945.
לוחמי הבריגדה היהודית הוכשרו למלחמה, מוכשרים לחיים האזרחיים, יוני 1945.
קצינים סגל הגדוד השני של הבריגדה היהודית באיינדהובן הולנד 1945.
סרן יהודה קלאוז 1946.
יהודה קלאוז יושב משמאל עם קציני הבריגדה היהודית באירופה 1946.
סרן יהודה קלאוז במדי הצבא הבריטי 1946.
שירות בצה"ל

באביב 1947 החל דוד בן-גוריון לגייס את יוצאי הצבא הבריטי ל"הגנה" במטרה להופכה לצבא עברי סדיר. הוא כפה על צמרת ההגנה את שילובם של כמה קצינים וחיילים מצטיינים מיוצאי הבריגדה ובעיקר מיוצאי הגדוד השני כמו – חיים לסקוב, דן אבן, מרדכי מקלף, ונתן קפלן.
חיים לסקוב שימש בתפקיד סגן מפקד מנהל ההדרכה ושילב רבים מיוצאי הגדוד השני בבריגדה.
ביוני 1948, מצטרף קלאוז לצה"ל, ממלא תפקידים פיקודיים, מנהליים והדרכתיים. הקים את גדוד המרגמות הכבדות בחיל התותחנים והיה אבי תורת המירגום בצה"ל. בשנת 1952 היה מפקד גדוד 12 בחטיבת גולני, בשנת 1953 השתחרר מצה"ל בדרגת סא"ל.
יהודה קלאוז שני משמאל במנוחה יחד עם סא"ל דוד אלעזר, 1949.
סא"ל יהודה קלאוז במרכז עם אנשי הרבנות הצבאית בעת פתיחת בית כנסת בבסיס חיל התותחנים בצריפין 1950.
בית הספר לקציני ים

בשנת 1953 על פי הנחית ראש הממשלה דוד בן-גוריון, הצטרף קלאוז לבית הספר הימי בחיפה שעמד לעבור לעכו ומונה למנהל החינוכי - "מפקד הקדטים". מהות התפקיד היה חינוך הקדטים והכשרת המנהיגות הימית ובניית האופי של התלמידים כ'קדטים' הלומדים לקצונה ימית. בתפקיד זה הגדיר את הדרישות, קבע את כללי ההתנהגות הנדרשים, כיוון את עבודת המדריכים החינוכיים ואת עבודת מחנכי הכיתות ופיקח על עבודתם. קלאוז הנהיג שיטה של מעקב אישי לקדטים ובנה טבלת נקודות שליליות לציון התנהגויות חריגות מהנורמה הנדרשת.
קלאוז עמד בקשר עם הורי התלמידים ודיווח על התקדמות הבן. בנוסף לכך הכין את תוכנית העבודה השנתית של בית הספר, והיה אחראי לביצועה.
תשומת הלב וההקפדה ללא ויתורים יצרו אצל הקדטים דפוס התנהגות שיטתי, מנהיגות, יציבות במצבי לחץ ויעילות. תוצאות החינוך של יהודה באו לידי ביטוי מאוחר יותר כשמרבית הבוגרים נעשו קצינים בכירים בחיל הים הישראלי, בצי הסוחר ובתפקידים בכירים במדינה.
בסוף שנת הלמודים 1964, סיים קלאוז את תפקידו בבית הספר. את מקומו מילא סא"ל שמשון עדן.
בית הספר לקציני ים > גלריה

יהודה קלאוז (במרכז) עם ראש הממשלה דוד בן-גוריון בשיחה עם סגל בית הספר לקציני ים, 1955
יהודה קלאוז (ראשון משמאל בשורת העומדים) עם הסגל הבכיר של בית הספר לקציני ים יחד עם הדירקטוריון 1955.
חברי דירקטוריון בית הספר לקציני ים עכו, 1960, עם המנהל היוצא רב-חובל אנריקו לוי והמנהל הנכנס אלוף מיל' שמואל טנקוס
ביקור שגריר ליבריה בבית המלאכה של בית הספר לקציני ים עכו רוזנטל שמואל טנקוס ויהודה קלאוז 1961.
מפקד הקדטים יהודה קלאוז מדריכים וקדטים בבית הספר לקציני ים עכו, 1963.
מפקד הקדטים סא"ל יהודה קלאוז שני מימין בעת שסגל בית הספר לקציני ים עכו מתארח באניית צים.
יהודה קלאוז שני מימין פרידה מקדטים מחזור ט' של בית הספר לקציני ים עכו.
שגריר גאנה מתקבל בבית הספר לקציני ים עכו על ידי יהודה קלאוז מימין ושמואל טנקוס (גב למצלמה) 1964.
מפקד הקדטים יהודה קלאוז מברך את מחליפו שמשון עדן בטקס העברת התפקיד, יוני 1964.
תפקידים אזרחיים

בשנים 1964–1966 עבד קלאוז בחברת "מפעלי תובלה בע"מ", גוף בו הועסקו 350 עובדים ושימש כמנהל כוח האדם בחברה.
בשנים 1966–1970 ניהל קלאוז את פנימיית הנוער "קריית יערים".
תפקידים אזרחיים > משרד החינוך

בשנים 1970–1974 עבד קלאוז במשרד החינוך ולמד תואר ראשון ושני בחינוך באוניברסיטה העברית בירושלים. ב-1974 לאחר השלמת התארים בחינוך התקבל קלאוז לשמש כמפקח במשרד החינוך. היה ממקימי המחלקה לחינוך חברתי ערכי, באגף הנוער במשרד החינוך, ושימש כמפקח ארצי. תפקידו היה הכשרת מפקחים מחוזיים לתפקידם ואחראי על הכשרת רכזי החינוך החברתי-ערכי, והכשרת רכזי הכנה לצה"ל ורכזי מחויבות אישית. בחטיבות הביניים ובחטיבות העליונות. אחראי על מערך ההשתלמויות של כל בעלי התפקידים. אחראי מערך השתלמויות המחנכים. אחראי על בניית וכתיבת תוכניות החינוך החברתי המיועדים למחנכים ותלמידים. כן ביצע פקוח כולל סיורי שטח בכל הארץ.
בשנת 1984, עקב שינויים מבניים ותפיסתיים במערך משרד החינוך, עזב קלאוז את המחלקה לחינוך חברתי ערכי, והמשיך כמפקח מן המניין במשרד החינוך.
משפחה

נישא לשושנה לבית הרצברג. לזוג נולדו הבת גליה (1947), הבן ניר (1949) והבת איריס (1960).
סרן יהודה קלאוז ובחירת ליבו שושנה מבית הרצברג 14 אוקטובר 1944.
משפחת קלאוז מימין לשמאל גליה יהודה איריס שושנה וניר 1960.
דיון לשון הרע

קלאוז נגד מיכאל בר-זוהר - בספרו "הנוקמים" הזכיר ההיסטוריון מיכאל בר-זוהר את יהודה קלאוז והעלה גרסה כאילו אביו (שהיה לא היה יהודי) היה קצין נאצי. בדברים האחרונים לא היה כל אמת.
קורט פרץ היה רחוק מאוד מהנאצים. הוא שירת בטייסת המשטרתית בגרמניה בין השנים 1919 – 1922 והיה ידוע כטייס מצטיין. היה חבר המפלגה הסוציאל-דמוקרטית הגרמנית עוד משנת 1925. עם עליית הנאציזם, המפלגה הוצאה אל מחוץ לחוק וקורט פרץ פוטר מתפקידיו במשרד הפנים הגרמני, גם בגלל אשתו אלזה היהודייה.
במאי 1938 שלח קורט פרץ מכתב ליהודה קלאוז שהיה כבר בארץ. כתב שכפי הנראה יגויס לתפקידי הדרכה בטייסת קרבית בחיל האוויר הגרמני. הוא האמין באפשרות לחטוף מטוס ולברוח עם אשתו להולנד. תכנן לשלוח מברק כאשר המבצע יצליח. קלאוז הראה את המכתב למפקדו בהגנה שאישר שידוע לאנשי ההגנה על התוכנית. בסופו של דבר התוכנית לא יצאה לפועל היות שקורט פרץ גורש מחיל האוויר 3 ימים לפני ביצוע התוכנית בעקבות הלשנה.

בינואר 1971 פנה יהודה קלאוז פנה באמצעות עורך דין י. קושניר למיכאל בר-זוהר שיתקן את העוול שנגרם לו ולאביו. בהסכם פשרה שניסח עו"ד יצחק טוניק, שילם בר זוהר לקלאוז 500 ל"י ישראליות כפיצוי, והתחייב להוציא במהדורות הבאות את הקטעים הרלוונטיים. קלאוז תרם את הכסף לארגון נכי רדיפות הנאצים. הנוסח הפוגעני והעוול לא תוקן גם במהדורה החדשה של הספר.
קריאה נוספת

מיכאל בר-זוהר, הנוקמים הוצאת לוין אפשטיין 1969, עמ' 26 ו-29.
מיכאל בר-זוהר, ביום נקם פרשת הנקם היהודי בנאצים, הוצאת טפר-מגל, 1991.
רפאל רופין, הגדוד שאין שני לו הוצאת משרד הביטחון, 2000.
ביאורים

↑  משמאל ד"ר מאיר שש, מימין אנריקו לוי.
↑  משמאל ד"ר מאיר שש, מימין אנריקו לוי.
↑  יושבים, מימין לשמאל: ראשון טרם זוהה, במרכז, רב אלוף יעקב דורי, יו"ר מועצת המנהלים משמאל משה פומרוק, יו"ר החבל הימי לישראל. עומדים, מימין לשמאל: יעקב יפה, המנהל האדמיניסטרטיבי; זאב הים (רב חובל); לא מזוהה; שילה, נציג משרד הביטחון, שנעשה מאוחר יותר ליו"ר מועצת המנהלים בעצמו; ר/ח אנריקו לוי, סא"ל יצחק גזית מחיל הים ומפקד הקדטים סא"ל יהודה קלאוז.
↑  משמאל לימין: ר/ח אנריקו לוי, ר/ח עמנואל קלמפרר, רב החובל סטפן שיינמן המארח, ברקע אברהם דוד, מפקד הקדטים סא"ל יהודה קלאוז, ומימין לא מזוהה.
↑  הופיע בגרסה קודמת בשם "הנוקמים".
הערות שוליים

↑  מכתב יהודה קלאוז לילדיו באלבום משפחת קלאוז.31 בינואר 1974.
↑  רפאל רופין הגדוד שאין שני לו בהוצאת משרד הביטחון, עמ' 303-302.
↑  הלל ירקוני, הים האניה ועם ישראל, עמ' 266.
↑  יהודה קלאוז, מכתב לילדיו על משפחתו בשואה באתר משמר המורשת הימית.
| --- | --- |
בקרת זהויות :  NLI: 987007423092005171  VIAF: 29148874622149622283   WorldCat (עם VIAF): 29148874622149622283
תמיס (מיתולוגיה)

| --- | --- |

 תרבות:  מיתולוגיה יוונית 
 אלים מקבילים:  אלת הצדק 
 אב:  אורנוס 
 אם:  גאיה 
 אחים:  ריאה, תיאה, אוקיינוס, היפריון, יאפטוס, קרונוס, טתיס 
 בן או בת זוג:  זאוס 
 צאצאים:  אקמה, לקסיס, אטרופוס, קלותו, התמידות, דיסיס, תלו, אוקסו, ארקטוס, קארפו, אסטראה, דיקי, פרומתאוס, אפימתאוס, אונומיה, הספרידות, אדרסטיאה, מנויטיוס, אירנה, ההורות 
 
תמיס היא אלת הצדק במיתולוגיה היוונית. היא הטיטאנית אשר ייצגה את החוק העליון והסדר, והייתה אף אלת הנבואה ואחראית לאורקלים, בהם האורקל מדלפי. בתפקיד זה הייתה "הקול האלוהי" – תמיסתס, שהציג בפני האנושות את חוקי הצדק והמוסר.
תמיס הייתה כלתו של זאוס ויועצת עבורו לענייני החוק העליון והגורל. היא מזוהה לעיתים עם האלה דמטר, וכן ילדיה של תמיס הם בעלי תפקידים זהים לשל פרספונה, בתה של דמטר. היא אף מזוהה עם גאיה ששירתה כ"קול האדמה".
האסטרואיד 24 תמיס (אנ') שהתגלה ב-5 באפריל 1853 על ידי אניבאלה דה גאספריס, נקרא על שמה.
אמזון אלכסה

ערך זה עוסק בסייענית וירטואלית מבית אמזון. אם התכוונתם למשמעות אחרת, ראו .
| --- | --- |


 מפתח:  אמזון 
 מחזור חיים:  נובמבר 2014 – הווה (כ־10 שנים)
 גרסה אחרונה:  2.2.521848.0 (12 ביולי 2023) 
 מערכת הפעלה:  iOS, לינוקס, אנדרואיד, Fire 
 נכתבה בשפות:  אנגלית, צרפתית, גרמנית, יפנית, איטלקית, ספרדית
 קטגוריה:  בינה מלאכותית 
 https://developer.amazon.com/alexa
 
אמזון אלכסה (באנגלית: Amazon Alexa), ידועה בכינויה אלכסה, היא סייעת וירטואלית שמפותחת על ידי אמזון, שבתחילה הייתה זמינה על גבי אמזון אקו ואמזון אקו דוט, רמקולים חכמים שפותחו גם הם על ידי אמזון. אלכסה מסוגלת לנהל שיחות, להשמיע מוזיקה, להכין רשימות, להגדיר התראות, להזרים פודקאסטים (הסכתים), להשמיע ספרים קוליים, להציג את תחזית מזג האוויר, מצב התנועה, ספורט, ועוד מידע בזמן אמת, כגון חדשות. אלכסה יכולה גם לשלוט במספר מכשירים חכמים באמצעות מערכת בית חכם. משתמשים יכולים להרחיב את אלכסה על ידי התקנת "כישורים" ("Skills") (מיומנויות נוספות שפותחו על ידי ספקי צד שלישי).
רוב המכשירים שעליהם פועלת אלכסה מאפשרים למשתמש להפעיל את הסייעת הקולית על ידי אמירת מילה (דוגמת Alexa); מכשירים אחרים, (כמו אפליקציית אמזון על iOS או אנדרואיד) מחייבים את המשתמש ללחוץ על כפתור על מנת שאלכסה תוכל להאזין לו. כיום, יכולות האינטראקציה והתקשורת הקוליות של אלכסה מוגבלות למספר שפות מועט.
נכון לנובמבר 2018, באמזון מעל 10,000 עובדים שעוסקים באלכסה ובמוצרים הנלווים שלה. מדובר בהכפלה של מספר העובדים לעומת ספטמבר 2017.
היסטוריה

בנובמבר 2014 הודיעה אמזון על אלכסה לצד אמזון אקו. אלכסה פותחה בהשראת ספינת החלל אנטרפרייז, שהופיעה במספר סדרות וסרטי מדע בדיוני.
השם Alexa נבחר בשל העובדה כי יש בו את העיצור X, ולכן יכול להיות מוכר בדייקנות גבוהה יותר. כמו כן נטען כי השם מזכיר את הספרייה הגדולה של אלכסנדריה, אשר שימשה את אמזון גם בבחירת שם החברה אלכסה המספקת נתוני תעבורת אינטרנט. בחודש יוני 2015 הודיעה קרן אמזון אלכסה על תוכנית שתשקיע במיומנויות קוליות. בשנת 2016 הוכרז על פרס אלכסה, במטרה לקדם את הטכנולוגיה.
בינואר 2017, נערך כנס Alexa הראשון שהתקיים בנאשוויל שבטנסי, שנערך על ידי חובבי ומפתחי אלכסה.
חששות בנוגע לפרטיות המשתמשים

בנובמבר 2018 שלחה אמזון 1,700 הקלטות של זוג אמריקאי לאדם אירופאי זר. האירוע הוכיח שאלכסה מקליטה אנשים ללא ידיעתם. אף על פי שהאיש שקיבל את ההקלטות דיווח על התקלה לחברה, זו לא פעלה ולא הודיעה לנפגעים עד שכתב ממגזין גרמני יצר עמם קשר ופרסם את האירוע. כאשר אמזון יצרה לבסוף קשר עם הנפגעים, הם טענו כי גילו על התקלה בעצמם, והציעו להם מינוי חינם באמזון פריים ומכשירי אלכסה חדשים כהתנצלות.
אמזון טענה כי האירוע נגרם בשל "טעות אנוש" וכינתה אותו "מקרה בודד". עם זאת, בחודש מאי 2018 מכשיר אלכסה בפורטלנד שבאורגון הקליטה שיחה בין בני זוג ושלחה אותה לאחד מאנשי הקשר שלהם ללא ידיעתם. החברה גם אז דחתה את האירוע כ"תופעה נדירה ביותר" וטענה כי המכשיר פירש את שיחת הרקע כ" סדרה של פקודות להפעלה, להקלטת ולשליחת ההקלטה לנמען ספציפי".
שופטת בניו המפשייר קבעה בנובמבר 2018 כי הרשויות רשאיות לבחון הקלטות ממכשיר אמזון אקו בביתו של קורבן לרצח על מנת לשמש כראיות נגד הנאשם. החוקרים האמינו כי המכשיר, שהיה שייך לחברו של הקורבן, הקליט את הרצח.
יישומון

מלבד רמקולים, יישומונים נלווים של אלכסה זמינים ב-App Store, ב-Google Play וב-Amazon Appstore. בעלים של התקנים המותאמים לאלכסה יכולים להשתמש ביישומון כדי להתקין מיומנויות ("Skills"), לשלוט במוזיקה, לנהל התראות ולצפות ברשימת הקניות. היישומון גם מאפשר למשתמשים לסקור את הטקסט המוצג על מסך היישומון על מנת לשלוח משוב לגבי יכולת ההבנה של אלכסה. ממשק אינטרנט זמין גם כדי להגדיר התקנים תואמים (למשל, אמזון אקו, אמזון אקו דוט, אמזון אקו שואו).
שימושים

אלכסה מספקת דוח"ות מזג אוויר וחדשות ממגוון מקורות, כולל תחנות רדיו מקומיות. בנוסף, התקנים הנתמכים על ידי אלכסה מזרימים מוזיקה מחשבונות הבעלים של המכשיר, ויש להם תמיכה מובנית בחשבונות פנדורה וספוטיפיי. אלכסה יכולה גם לנהל התראות, טיימר, רשימת קניות ומטלות, ולהציג ערכים מוויקיפדיה. מכשירי אלכסה גם מגיבים לשאלות על פריטים ביומן Google של המשתמש.
שימושים > בית חכם

בנושא האוטומציה של הבית, אלכסה יכולה ליצור קשרים עם התקנים שהותאמו לה ולבצע בהם פעולות כמו להדליק ולכבות את האור או לשנות את הטמפרטורה בבית.
בספטמבר 2018, הודיעה אמזון על מכשירים נוספים ובהם מיקרוגל, שניתן לרכוש ולשלוט בו באמצעות מכשיר אקו. בפברואר 2021 נוספה לאלכסה האפשרות לברך ולתעד אורחים על ידי מצלמת הדלת של המותג Ring ששייך לאמזון.
שימושים > הזמנות

באמצעות אלכסה ניתן להזמין מוצרי מזון; נכון למרץ 2021 תומכת אלכסה במגוון ספקי מוצרים. כמו כן, משתמשים של אלכסה בבריטניה יכולים להזמין דרכה אוכל.
שימושים > מוזיקה

אלכסה תומכת במספר רב של מינויים לשירותי הזרמת מוזיקה מתוצרת אמזון, לצד שירותי צד שלישי כמו Apple Music, פנדורה, Audible, iHeartRadio, TuneIn וספוטיפיי. עם זאת, חלק משירותי המוזיקה הללו אינם זמינים במכשירים אחרים. אלכסה גם יכולה להזרים מוזיקה ומדיה ישירות.
שימושים > ספורט

אלכסה מאפשרת למשתמש לשמוע עדכונים אודות קבוצות ספורט נתמכות.
שימושים > שליחת הודעות ושיחות

ישנן מספר דרכים בהן ניתן לשלוח הודעות באמצעות אלכסה. אלכסה מסוגלת להעביר הודעות לנמען. עבור משקי בית בהם יותר מחבר אחד, אנשי הקשר של אלכסה מאוחסנים בכל המכשירים בבעלות החשבון. עם זאת, בעת השימוש באלכסה, רק המשתמש שאנשי הקשר שלו הוגדרו יכול לנהל שיחות. כמו כן ניתן להשתמש בתכונה 'נא לא להפריע' למניעת התראות והודעות באופן זמני.
שימושים > עסקים

Alexa for Business הוא שירות בתשלום המאפשר לחברות ועסקים להשתמש באלכסה על מנת לנהל שיחות ועידה, לוחות זמנים של חדרי ישיבות, ומיומנויות מותאמות אישית שנבנו על ידי מפתחי צד שלישי.
ערכת המיומנויות של אלכסה

אמזון מאפשרת למפתחים לבנות ולפרסם מיומנויות עבור אלכסה באמצעות Alexa Skills Kit המכונה Alexa Skills. אלה שפותחו על ידי מפתחי צד שלישי, זמינים עבור התקנים תומכי אלכסה. המשתמשים יכולים להוריד מיומנויות כאלו למכשיר אלכסה שלהם.
רוב המיומנויות מפעילות קוד אשר כמעט כולו מאוחסן בענן, באמצעות שירות AWS Lambda של אמזון.
באפריל 2018, השיקה אמזון את Blueprint, כלי ליחידים לבניית מיומנויות לשימוש אישי.
Alexa Voice Service

אמזון מאפשרת ליצרני המכשירים לשלב את היכולות הקוליות של אלכסה במוצרים שלהם באמצעות שירות הקול של אלכסה, שירות מבוסס ענן המספק ממשק API. מוצרים שנבנו באמצעות שירות זה משתמשים בזיהוי הדיבור האוטומטי על הענן והבנת שפה טבעית. חברות המשלבות את שירות זה לא צריכות לשלם כסף עבור השימוש.
Amazon Lex

ב-30 בנובמבר 2016 הודיעה אמזון כי הם יהפכו את זיהוי הדיבור ואת השפה הטבעית לזמינים עבור מפתחים בשם Amazon Lex. זהו שירות חדש שמאפשר למפתחים ליצור צ'אטבוטים שיכולים לתקשר באופן דומה לזה של אלכסה.
קבלה וחששות

קיימים חששות לגבי הגישה של אמזון לשיחות פרטיות בבית ואינדיקציות לא מילוליות אחרות שיכולות לזהות מי נמצא בבית באמצעות הקלטה ללא הפסקה. אמזון הגיבה לחששות אלו בקביעה כי ההתקנים מופעלים רק כשהם מזהים מילה מסוימת.
אמזון משתמשת בהקלטות המשתמשים שנשלחות לשירות הענן של החברה במטרה לשפר את התשובות לשאלות עתידיות. המשתמשים יכולים למחוק את הקלטותיהם.
אלכסה משתמשת בכתובת המאוחסנת ביישומון הנלווה כשהיא זקוקה לפרטי מיקום. לדוגמה, אלכסה משתמשת במיקום המשתמש כדי להגיב להצעות למסעדות או חנויות בקרבת מקום. באופן דומה, היא משתמשת במיקום המשתמש עבור הצגת מפות.
אמזון שומרת הקלטות דיגיטליות של האודיו של המשתמשים אחרי שהם אומרים את המילה "אלכסה", והן כפופות לדרישות רשויות אכיפת החוק. אמזון מפרסמת מידע בעניין הצווים שהיא מקבלת.
זמינות

| מדינה | תאריך |
| --- | --- |
ארצות הברית ארצות הברית: 6 בנובמבר 2014 (חלקי)  28 ביוני 2015 (מלא)
הממלכה המאוחדת הממלכה המאוחדת: 28 בספטמבר 2016
גרמניה גרמניה: 26 באוקטובר 2016
אוסטריה אוסטריה: 26 באוקטובר 2016
הודו הודו: 4 באוקטובר 2017
יפן יפן: 15 בנובמבר 2017
קנדה קנדה: 5 בדצמבר 2017
אורוגוואי אורוגוואי: 8 בדצמבר 2017
איסלנד איסלנד: 8 בדצמבר 2017
אל סלוודור אל סלוודור: 8 בדצמבר 2017
אסטוניה אסטוניה: 8 בדצמבר 2017
אקוודור אקוודור: 8 בדצמבר 2017
בלגיה בלגיה: 8 בדצמבר 2017
בוליביה בוליביה: 8 בדצמבר 2017
בולגריה בולגריה: 8 בדצמבר 2017
הולנד הולנד: 8 בדצמבר 2017
יוון יוון: 8 בדצמבר 2017
צ'ילה צ'ילה: 8 בדצמבר 2017
קולומביה קולומביה: 8 בדצמבר 2017
קוסטה ריקה קוסטה ריקה: 8 בדצמבר 2017
קפריסין קפריסין: 8 בדצמבר 2017
צ'כיה צ'כיה: 8 בדצמבר 2017
פולין פולין: 8 בדצמבר 2017
פורטוגל פורטוגל: 8 בדצמבר 2017
פינלנד פינלנד: 8 בדצמבר 2017
פנמה פנמה: 8 בדצמבר 2017
פרו פרו: 8 בדצמבר 2017
צ'כיה צ'כיה: 8 בדצמבר 2017
הונגריה הונגריה: 8 בדצמבר 2017
לטביה לטביה: 8 בדצמבר 2017
ליכטנשטיין ליכטנשטיין: 8 בדצמבר 2017
ליטא ליטא: 8 בדצמבר 2017
לוקסמבורג לוקסמבורג: 8 בדצמבר 2017
מלטה מלטה: 8 בדצמבר 2017
שוודיה שוודיה: 8 בדצמבר 2017
אירלנד אירלנד: 25 בינואר 2018
אוסטרליה אוסטרליה: 1 בפברואר 2018
צרפת צרפת: 6 בפברואר 2018
איטליה איטליה: 30 באוקטובר 2018
ספרד ספרד: 30 באוקטובר 2018
מקסיקו מקסיקו: 12 בנובמבר 2018
ברזיל ברזיל: 3 באוקטובר 2019
קרן אלכסה

אמזון הודיעה על הקמת קרן הון סיכון בהיקף של 100 מיליון דולר ב-25 ביוני 2015. על ידי מיקוד למפתחים, למקבלי המכשירים ולחברות חדשניות בכל גודל, שואפת אמזון להפוך את הסייעת הדיגיטלית שלה למשמעותית יותר בחוויית השימוש בה.
מלבד התמיכה הפיננסית, אמזון מספקת מומחיות עסקית וטכנולוגית, מסייעת בהבאת מוצרים לשוק, סיוע בפיתוח תוכנה ותמיכה בשיווק על גבי הפלטפורמה של אמזון.
ראו גם

סירי
Google Assistant
מיקרוסופט קורטנה
הערות שוליים

↑  Douglas MacMillan, Amazon Says It Has Over 10,000 Employees Working on Alexa, Echo, וול סטריט ג'ורנל, ‏13 בנובמבר 2018
↑  Mitchell Clark, Alexa can now greet people from your Ring Doorbell Pro, The Verge, ‏11 בפברואר 2021
↑  Alistair Charlton, Alexa, bring me pizza: 7 ways to order takeout and coffee with your Amazon Echo, gearbrain, ‏10 במרץ 2020
| עוזרים וירטואליים |
| --- | --- | --- |
| פעילים | אליסה • אמזון אלכסה • Bixby • ווטסון • סירי • מייקרופט • Voice Mate • ‏AliGenie • ‏Braina • ‏Celia • ‏Clova • ‏Maluuba (אנ') • ‏Xiaoice (אנ') |  |
| הופסקו | BlackBerry Assistant‏ • מיקרוסופט קורטנה • Google Now‏ • M‏ • Microsoft Agent‏ • Microsoft Bob‏ • Microsoft Voice Command‏ • Ms. Dewey‏ • Mya‏ • Mycroft‏ • Office Assistant (קליפי) • S Voice‏ • Speaktoit Assistant‏ • Tafiti‏ • Vlingo |  |
| בינה מלאכותית |
| --- | --- | --- |
| כללי | מבחן טיורינג • היסטוריה של הבינה המלאכותית • ציר הזמן של בינה מלאכותית • התקדמות הבינה המלאכותית • אוריינות AI • סוכן תבוני • AI-שלמות מערכת מומחה • אסדרת בינה מלאכותית (בישראל) • בינה מלאכותית צרה • בינה חישובית • הסברתיות בינה מלאכותית • הפרדוקס של מורבק • סוכן תבוני • אתיקה של בינה מלאכותית |  |
| תחומים | עיבוד שפה טבעית • ראייה ממוחשבת • בינה מלאכותית יוצרת • אומנות בינה מלאכותית • בינה מלאכותית כללית (AGI) |  |
| סוגי למידת מכונה | מערכת לומדת • למידה מונחית • למידה בלתי מונחית • למידה עמוקה • למידת חיזוק • סיווג בייסיאני נאיבי • רשת בייסיאנית |  |
| אלגוריתמי למידת מכונה קלאסית | פרספטרון • עץ החלטה • מכונת וקטורים תומכים • Bag of words • אלגוריתם k-מרכזים • אלגוריתם מיקסום התוחלת • הורדת ממד • אלגוריתם שכן קרוב • יער אקראי  • Q-learning •‏ T-SNE •‏ Tf–idf • חיזוק גרדיאנט |  |
| למידה עמוקה | רשת עצבית מלאכותית • רשת זרימה קדימה • רשת עצבית רקורסיבית • פונקציית אקטיבציה • טרנספורמר • Attention •‏ GAN |  |
| עיבוד שפה טבעית | מודל שפה • שיכון מילים (אנ') • בלשנות חישובית • תרגום מכונה • חילוץ מידע (אנ') • ניתוח סנטימנט • זיהוי חלקי דיבר (אנ') • מערכת זיהוי דיבור • זיהוי ישויות • כריית טקסט • תיוג תפקידים סמנטי • Word2vec • מודל שפה גדול • GPT •‏ BERT (אנ') • מודל Bag-of-words (אנ') • יצירת טקסט בשפה טבעית (אנ') • מילת עצירה • ניתוח מחרוזות • Stemming (אנ') • למטיזציה (אנ') |  |
| יישומים לבינה מלאכותית (אנ') | צ'אטבוט • זיהוי דובר • זיהוי עצמים • זיהוי תבניות • עוזר וירטואלי • זיהוי תווים אופטי • מחולל תמונות • הזיות |  |
| מערכות בינה מלאכותית | אלייזה • ChatGPT •‏ DALL-E •‏ Midjourney •‏ Gemini • קלוד •‏ Perplexity •‏ SearchGPT •‏ GitHub Copilot • דיפ־פייק • סירי • Google Assistant • אמזון אלכסה • מיקרוסופט קופיילוט |  |
| סוגיות בטיחות בינה מלאכותית (אנ') | סכנה קיומית מבינה מלאכותית כללית • בינה מלאכותית חזקה • יישור בינה מלאכותית (אנ') • בקרת יכולות בינה מלאכותית (אנ') • בינה מלאכותית ידידותית (אנ') • התכנסות אינסטרומנטלית (אנ') • סינגולריות טכנולוגית • השתלטות הבינה המלאכותית • המכתב הפתוח על בינה מלאכותית (2015) |  |
| ספריות בשימוש נרחב | TensorFlow •‏ PyTorch •‏ Torch •‏ Hugging Face •‏ Keras •‏ spaCy (אנ') •‏ Caffe |  |
לקטגוריית הבינה המלאכותית
| --- | --- |
בקרת זהויות :  GND: 1152106856  MusicBrainz: 49d9e281-5c60-455c-a785-9a43519cbf54
אווזים: רשמי מסע בשוודיה

| --- | --- |

 מידע כללי
 מאת:  עלית קרפ
 שפת המקור:  עברית
 הוצאה
 הוצאה:  הוצאת אפיק
 סדרה
 סדרת ספרים:  נוודים
 קישורים חיצוניים
 הספרייה הלאומית:  004794035
אווזים: רשמי מסע בשוודיה הוא ספר מאת עלית קרפ שנכתב בעקבות מגוריה של המחברת הישראלית בשוודיה.
הספר יצא לאור בשנת 2018 בהוצאת אפיק כחלק מסדרת "נוודים".
הספר

הספר מורכב מאוסף סיפורים קצרים ומסות העוסקים בהיבטים שונים של שוודיה, לרבות ההיבטים הפוליטיים בהם משבר ההגירה בשוודיה ויחס השוודים ליהודים ולישראל.